### | | | | --- | --- | | | | | --- | | **Byråd** 25. august 2020 Sagsnr. 710-2017-31768 Dok.nr. 710-2020-219238 Sagsbehandler DPTINJ | | 135.                Ligestillingsredegørelse 2020 - Åbent

###

|  |  |
| --- | --- |
| Tidl. politisk behandling |  |
| Forventet sagsgang | ØK, BY |
| Lovgrundlag | Ligestillingslovens § 5a |

###

**SAGENS INDHOLD**

Efter ligestillingslovens § 5a skal alle kommuner hvert tredje
år udarbejde en ligestillingsredegørelse, som skal sendes til ministeren for
ligestilling. Ligestillingsredegørelsen skal vedtages af Byrådet, inden den
sendes til ministeren for ligestilling.

Formålet med ligestillingsredegørelserne er at monitorere, sammenligne
og fremme ligestillingsindsatser i det offentlige, at synliggøre indsatsen over
for borgerne og andre interesserede aktører og at indsamle god praksis som
inspiration til myndighedernes videre arbejde med ligestilling.

Resultaterne fra årets ligestillingsredegørelser vil blive
offentliggjort på hjemmesiden [www.ligestilling.dk](http://www.ligestilling.dk/)
omkring årsskiftet 2020/2021. Når resultaterne foreligger, vil de enkelte
kommuner få tilsendt et link til en hovedrapport over samtlige
ligestillingsredegørelser. Kommunerne vil endvidere få mulighed for at foretage
udtræk fra en database, som indeholder samtlige kommuners indtastede
informationer i forbindelse med deres ligestillingsredegørelse for 2020.

Ligestillingsredegørelse 2020 beskriver perioden 1. november
2017 til 31. maj 2020. Ligestillingsredegørelsen følger ministeriets vejledning
og tager udgangspunkt i data fra Kommunernes og Regionernes Løndatakontor for
november 2019. Herudover er redegørelsen udarbejdet med udgangspunkt i [adresse]
Kommunes personalepolitik.

[adresse] indsender redegørelsen til ministeren for
ligestilling via et elektronisk indberetningsskema, som omfatter 15 spørgsmål
vedrørende personaleområdet og kommunens kerneydelser. I 2020 indeholder
ligestillingsredegørelsen desuden et særligt tema om kommunernes
beskæftigelsesindsats over for indvandrerkvinder og -mænd fra ikke-vestlige
lande. Der er erfaringsmæssigt særlige barrierer for indvandrerkvinders
arbejdsmarkedsdeltagelse, hvilket der kan være behov for at tage højde for i beskæftigelsesindsatsen.

Ligestillingsredegørelsen
vedtages af Byrådet, inden redegørelsen indberettes til ministeren for
ligestilling. For læsevenlighedens skyld er spørgsmålene fra det elektroniske
spørgeskema gengivet i notatform som bilag til den politiske sagsfremstilling.

Der er tidligere udarbejdet en ligestillingsredegørelse i
Favrskov Kommune i henholdsvis 2009, 2011, 2013, 2015 og 2017.

**VURDERING**

I [adresse] indgår arbejdet med ligestilling mellem
kønnene som en integreret del af kommunens personalepolitik. [adresse]
har ikke formuleret en selvstændig ligestillingspolitik, der alene sigter på
ligestilling mellem kønnene.

Af personalepolitikken fremgår, at det er kommunens
målsætning at tilstræbe ligestilling for alle ansatte uanset køn, handicap,
etnisk baggrund eller religion. Alle skal gives ligeværdige arbejdsvilkår og
udviklingsmuligheder. Ledige stillinger besættes med den bedst
kvalificerede ansøger såvel på det faglige som på det menneskelige niveau. I de
tilfælde, hvor flere ansøgere vurderes lige kvalificerede, vil der blive skelet
til den aktuelle kønssammensætning på den pågældende arbejdsplads.

I november 2019 er det samlede antal medarbejdere i [adresse]
Kommune fordelt med 79,6 % kvinder og 20,4 % mænd. Til sammenligning var
fordelingen i 2017 79,0 % kvinder og 21,0 % mænd. Landsgennemsnittet for
kommunerne er fordelt med 76,6 % kvinder og 23,4 % mænd.

Den kønsmæssige fordeling af direktører, chefer og ledere i
Favrskov Kommune i november 2019 er 66,7 % kvinder og 33,3 % mænd.

Borgmestersekretariatet og HR vurderer, at der ikke er
væsentlige udfordringer i den kommunale organisation relateret til ligestilling
mellem kønnene, og på den baggrund vurderes det ikke nødvendigt at iværksætte
særlige tiltag omkring ligestilling.

I ligestillingsredegørelsen indgår en opgørelse fra
Kommunernes og Regionernes Løndatakontor om antallet af medarbejdere (årsværk)
fordelt på forskellige stillingskategorier. Heraf fremgår det, at [adresse]
Kommunes medarbejdere samlet udgør 3.182 årsværk. Til sammenligning kan det
oplyses, at Favrskov Kommune har ca. 3.940 medarbejdere, hvilket vidner om, at
en relativt stor andel af kommunens medarbejdere er ansat på deltid. Herudover
kan forskellen skyldes midlertidige stillinger, vakanceperioder mm.

**ØKONOMI**

Der er ingen økonomiske konsekvenser.

**INDDRAGELSE**

Efter Byrådets vedtagelse vil Favrskov Kommunes
ligestillingsredegørelse blive offentliggjort på kommunens hjemmeside.

**INDSTILLING**

Kommunaldirektøren indstiller til Byrådet:

1.    At ligestillingsredegørelsen 2020
godkendes.

**BESLUTNING**

***Økonomiudvalget, 19. august 2020:***

Fraværende:Ingen

Indstilles godkendt.

**Bilag**

|  |  |
| --- | --- |
| Ligestillingsredegørelse 2020 | 710-2020-115803 |